Catalunya té una llarga tradició associativa i un ric teixit social que es recolza en el treball educatiu i de socialització que des de fa anys iniciaren moltes de les actuals entitats d'educació en el lleure.
Aquestes entitats han estat reivindicadores davant l'Administració d'aspectes normatius que han ajudat a fer més clara i a vetllar per la qualitat pedagògica de les seves pròpies activitats.
Un d'aquests aspectes normatius ha estat des de fa dinou anys la regulació de les acampades juvenils, colònies, camps de treball, casals de vacances i rutes amb infants i joves menors de 18 anys.
Al llarg de l'any nombroses entitats, especialment les dedicades a l'educació en el lleure, organitzen i promouen la realització d'activitats amb els infants, els adolescents i els joves menors de 18 anys, moltes de les quals es duen a terme durant diversos dies consecutius, en èpoques de vacances escolars i amb un contacte intens amb el medi que els acull.
Avui en dia, i principalment a causa de les característiques sociolaborals de la població catalana, durant les èpoques de vacances ha crescut notablement la demanda social d'activitats per als menors d'edat, la qual cosa ha fet que, a més de les entitats d'educació en el lleure, nombroses entitats i institucions, públiques o privades, i persones físiques n'organitzin.
Per aquest motiu, el Govern de la Generalitat considera que, per tal de vetllar per la seguretat dels assistents i per la qualitat pedagògica d'aquestes activitats, cal establir els requisits mínims que aquestes activitats hauran de complir necessàriament durant la seva realització.
Aquests requisits mínims són hereus directes de la regulació que en el seu dia es va fer exclusivament per a les activitats de les entitats d'educació en el lleure i que en aquest Decret s'actualitza i se'n amplia l'àmbit d'aplicació per tal d'incloure totes les activitats d'aquest tipus, sigui quina sigui l'associació, moviment, entitat, institució, administració, empresa privada o persona física que l'organitzi.
Per tot això, aquest Decret, atenent al col·lectiu al qual es dirigeix, té en compte el marc normatiu establert per la Llei 3/1993, de 5 de març, de l'estatut del consumidor, i la Llei 8/1995, de 27 de juliol, d'atenció i protecció dels infants i dels adolescents i, a més, s'adequa a les actuals necessitats del món juvenil i a la realitat social i econòmica d'aquests temps.
La Secretaria General de Joventut, davant les diverses finalitats de les entitats que actualment organitzen i promouen les activitats regulades per aquest Decret, valorarà molt especialment totes les activitats que promoguin entre els participants els valors democràtics, el civisme, el procés d'identitat nacional, la solidaritat, el respecte i la protecció del medi ambient, la convivència, l'altruisme, les actituds i els hàbits saludables i el consum responsable.
Per tot això, a proposta del conseller de la Presidència i d'acord amb el Govern,
1.1 S'hauran d'ajustar a les normes del present Decret les acampades juvenils, els camps de treball, els casals de vacances, les colònies, les rutes i qualsevol altra activitat de les que habitualment realitzen les entitats educatives juvenils, així com les que hi puguin ser assimilables, sigui quina sigui la seva denominació i característiques, en les quals hi participin persones menors de 18 anys en nombre superior a sis, que no tinguin caràcter familiar ni escolar i que es desenvolupin a Catalunya, amb una finalitat educativa, cultural, lúdica, recreativa, social o d'esbarjo, amb una durada de 4 o més dies consecutius, o bé, interromputs pel cap de setmana en el cas dels casals.
1.2 En el cas de les rutes que acabin o s'iniciïn a Catalunya, caldrà que compleixin amb el contingut d'aquest Decret només per als dies en què siguin dins del territori català.
2.1 El contingut d'aquest Decret és d'aplicació a les activitats organitzades o promogudes per persones físiques o jurídiques, públiques o privades, els participants de les quals hi hagin estat prèviament inscrits.
2.2 Queden excloses del compliment d'aquesta normativa les activitats objecte d'aquest Decret que siguin organitzades, d'acord amb la seva normativa reguladora, pels centres docents de nivell no universitari de Catalunya per als seus alumnes i a les quals assisteixin, com a responsable de l'activitat i com a membres de l'equip de dirigents, els mateixos professors.
2.3 Queden excloses del compliment d'aquesta normativa les activitats promogudes o organitzades, directament, per la Secretaria General de l'Esport, per qualsevol de les federacions esportives o per les entitats esportives adscrites o inscrites a qualsevol d'aquestes federacions.
2.4 Queden excloses del compliment d'aquesta normativa les activitats promogudes o organitzades per centres residencials i d'acolliment, propis o col·laboradors, de la Direcció General d'Atenció a la Infància i de la Direcció General de Mesures Penals Alternatives i de Justícia Juvenil, quan ho facin exclusivament per als seus menors i amb els seus educadors.
Tanmateix, notificaran a la Secretaria General de Joventut la realització de l'activitat amb l'antelació suficient als efectes previstos a l'article 12.4.
Les activitats organitzades o promogudes per una mateixa persona, física o jurídica, que es realitzin durant els mateixos dies i en el mateix lloc, encara que els seus grups disposin de diferents programacions segons les edats dels seus destinataris, es consideraran una única activitat a efectes del contingut d'aquest Decret.
4.1 Pel que fa a aquest Decret s'entén per acampada juvenil l'activitat realitzada a l'aire lliure sota cobert, en tendes de campanya o similars, per passar la nit.
4.2 Pel que fa a aquest Decret s'entén per camp de treball l'activitat en la qual els joves es comprometen, de manera individual o en grup, a desenvolupar, de manera voluntària i desinteressada, un treball amb un interès social o comunitari.
4.3 Pel que fa a aquest Decret s'entén per casal de vacances qualsevol tipus d'activitat, sigui quina sigui la seva denominació i característiques, que es realitzi en època de vacances escolars, en general de dilluns a divendres, sense cap tipus de continuïtat durant l'any, i en la qual els participants no hi fan nit.
4.4 Pel que fa a aquest Decret es considera colònia l'activitat, sigui quina sigui la seva denominació i característiques, en la qual l'estada es realitza en un edifici, casa o instal·lació fixa.
Aquests edificis o instal·lacions hauran de complir amb el contingut de l'article 10.1 d'aquest Decret.
4.5 Pel que fa a aquest Decret s'entén per ruta l'activitat consistent en la realització d'una marxa itinerant en la que, en general, cada dia es fa nit a l'aire lliure en un lloc diferent.
Les activitats regulades per aquest Decret estaran sotmeses al que estableixen la Llei 3/1993, de 5 de març, de l'estatut del consumidor, i la Llei 8/1995, de 27 de juliol, d'atenció i protecció dels infants i adolescents, en relació amb les persones menors de 18 anys que participin en aquestes activitats, sens perjudici que a les activitats esmentades a l'article 2.4 d'aquest Decret els sigui d'aplicació la Llei 37/1991, de 30 de desembre, sobre mesures de protecció dels menors desemparats i de l'adopció.
Equip de dirigents i persona responsable de l'activitat
6.1 Cadascuna d'aquestes activitats comptarà durant la seva realització amb un equip de dirigents, el qual estarà format pel responsable de l'activitat i les persones que porten a terme directament les activitats amb els participants.
6.2 Per cada deu participants o fracció hi haurà d'haver, com a mínim, un dirigent.
6.3 Com a mínim, el 40% dels membres de l'equip dirigent que calgui per complir amb la proporció indicada, haurà d'estar en possessió del diploma de monitor o de director d'activitats de lleure infantil i juvenil.
En el cas específic de la titulació del responsable de l'activitat, aquest haurà d'estar en possessió del diploma de director, llevat del cas en què l'activitat compti amb menys de 25 participants; en aquest cas és suficient el diploma de monitor.
6.4 Les fraccions resultants d'aquests càlculs s'arrodoniran sempre a l'enter superior.
6.5 Totes aquestes titulacions s'entendran sens perjudici d'altres titulacions que per raó del programa de l'activitat els puguin ser exigides.
6.6 Tots els membres de l'equip dirigent han d'estar presents de manera continuada durant la realització de l'activitat.
7.1 Per poder realitzar qualsevol d'aquestes activitats, l'entitat promotora haurà de tenir coberts els accidents dels participants i dels dirigents d'aquestes per mitjà d'una assegurança de danys personals.
7.2 Davant la possibilitat d'haver de fer front a despeses derivades de la responsabilitat civil per danys personals o danys en els béns, l'entitat titular haurà de tenir contractada una assegurança de responsabilitat civil.
7.3 La quantia mínima per sinistre contractada per a la cobertura de la responsabilitat civil, haurà de ser de 601.012,104 euros (100 milions de pessetes).
Sens perjudici de les normes específiques de cada municipi, les activitats que es desenvolupin en el medi natural hauran d'ajustar-se a la normativa vigent.
Les acampades juvenils que es realitzin fora d'una instal·lació o lloc d'acampada degudament autoritzada per un organisme competent, han de:
a) Fora de rambles, llits secs de rius o torrenteres i d'aquells terrenys susceptibles de ser inundats.
b) Fora de terrenys que per la proximitat de línies elèctriques d'alta tensió, indústries, instal·lacions insalubres, o per qualsevol altra causa, resultin perillosos.
c) A més d'1 km d'un nucli de població, lloc concorregut o un càmping.
d) A més de 100 m de qualsevol via de comunicació.
a) El permís per escrit del propietari del lloc on es realitza l'acampada juvenil, o de persona autoritzada per aquest.
b) Còpia de l'escrit comunicant la realització de l'activitat a l'ajuntament o al consell comarcal, si escau, corresponent al lloc on es realitza aquesta.
10.1 Les activitats en les quals no es faci nit al ras, o bé en tendes de campanya o similars, hauran de realitzar-se en instal·lacions autoritzades per l'organisme competent per tal d'oferir l'allotjament, sigui quina sigui la seva denominació i característiques.
10.2 Queden exclosos del compliment de l'apartat anterior els camps de treball que per les seves característiques o per la seva situació, motivada per l'interès social del projecte, hagin de fer l'allotjament en instal·lacions provisionals, fixes o mòbils, distintes de tendes de campanya o similars, o en edificis o construccions existents amb una finalitat diferent a la d'allotjament.
10.3 En el cas dels camps de treball i els casals de vacances, s'haurà de garantir que els serveis i les mesures sanitàries i de seguretat siguin les adequades per tal d'assegurar la higiene i la integritat física dels participants durant l'activitat.
Quan una de les activitats inclogui dins el seu programa la realització de qualsevol de les altres activitats també aquí regulades, aquestes hauran de complir les disposicions d'aquest Decret que els siguin aplicables específicament per a cadascuna d'elles.
12.1 La realització de les activitats regulades per aquest Decret s'haurà de notificar a la Secretaria General de Joventut.
12.2 Les notificacions es faran per mitjà dels impresos normalitzats corresponents, els quals s'hauran de presentar per duplicat, directament a les representacions territorials de la Secretaria General de Joventut, o a les oficines de serveis a la joventut dels consells comarcals o, en tot cas, a través dels mecanismes establerts per l'article 38.4 de la Llei 30/1992, de 20 de desembre, fins a 20 dies abans de l'inici de l'activitat.
12.3 Qualsevol modificació de les dades de l'activitat amb posterioritat a la notificació, caldrà comunicar-la a la Secretaria General de Joventut abans de l'inici de l'activitat.
12.4 Per tal de detectar possibles problemes, assessorar a l'entitat organitzadora de l'activitat o poder actuar en qualsevol situació d'emergència la Secretaria General de Joventut informarà, a mesura que rebi les notificacions d'activitats, de seva realització als ajuntaments i consells comarcals afectats i als departaments o organismes de la Generalitat que per raó de l'activitat, dels participants o de l'entitat organitzadora els pugui interessar.
13.1 Són obligacions de la persona responsable de l'activitat:
13.1.1 Complir i fer complir la normativa continguda en el present Decret.
13.1.2 Comunicar a la Secretaria General de Joventut, abans de l'inici de l'activitat, les modificacions que s'hagin produït després de la presentació de la notificació de l'activitat o la seva anul·lació, per mitjà de l'imprès de notificació.
13.1.3 Facilitar la comprovació i el seguiment de l'activitat al personal encarregat d'aquesta funció, degudament acreditat.
13.1.4 Garantir l'execució del programa de l'activitat.
13.1.5 Vetllar perquè les activitats es desenvolupin amb les necessàries condicions de seguretat, sanitàries i d'higiene.
13.1.6 Procurar que les persones assistents respectin les propietats, les instal·lacions i el medi natural del lloc on es realitzi l'activitat, i establir controls suficients per tal d'evitar qualsevol risc d'incendi forestal.
13.1.7 Fer complir les normes vigents de prevenció en matèria de begudes alcohòliques i tabac i qualsevol altra substància que pugui generar dependència.
13.1.8 Vetllar perquè les activitats incloses dins el programa, la realització o organització de les quals s'encarregui eventualment a una tercera empresa o entitat especialitzada, compleixin amb el que determini la corresponent normativa.
13.1.9 Posseir durant la realització de l'activitat, la documentació següent:
a) Còpia de la notificació de l'activitat degudament registrada per la Secretaria General de Joventut o un altre organisme competent.
b) El programa detallat de l'activitat amb indicació dels objectius i dels horaris.
c) La corresponent autorització de participació a l'activitat, lliurada per la persona que tingui la pàtria potestat, de tots els participants menors d'edat.
d) Fitxa mèdica, convenientment signada per la persona que tingui la pàtria potestat, de cadascun dels participants menors d'edat, en la qual hi constin els possibles impediments físics o psíquics, les malalties cròniques, la medicació o el possible règim que escaigui, amb indicació d'horaris i quantitat, i qualsevol altre qüestió que es consideri necessària.
e) Llista alfabètica, amb les adreces i els telèfons, de totes les persones assistents a l'activitat: infants, joves, membres de l'equip de dirigents i personal de suport.
f) Còpia de la tarja d'identificació sanitària o un altre document acreditatiu del dret a la prestació de la sanitat pública o de l'assegurança mèdica privada, si escau, de cadascuna de les persones assistents a l'activitat.
g) Comprovants fefaents que acreditin la contractació de les cobertures d'assegurances demanades a l'article 7 d'aquest Decret, durant l'any en curs.
h) Comprovants de la titulació d'educador/a en el lleure infantil i juvenil, pròpia i de la resta de membres de l'equip dirigent que la posseeixin.
i) En el cas de les acampades juvenils, la documentació indicada a l'article 9.2 d'aquest Decret.
13.2 D'aquestes obligacions en seran subsidiàriament responsables les associacions, els moviments, les entitats, les institucions, les administracions i les empreses de serveis que organitzin l'activitat.
Assessorament, comprovació i seguiment
Correspon a la Secretaria General de Joventut assessorar a les entitats organitzadores i realitzar les corresponents visites de comprovació i seguiment.
Per poder rebre de l'Administració de la Generalitat de Catalunya qualsevol tipus d'ajut econòmic o de serveis es tindrà en compte el correcte compliment del present Decret.
Tot això sens perjudici d'altres responsabilitats en què el grup o l'entitat pugui incórrer.
—1 El contingut de l'article 6 d'aquest Decret, equip de dirigents i persona responsable de l'activitat, serà d'aplicació a partir de l'1 de gener de 2001.
Fins el 31 de desembre d'enguany, serà aplicable tot el que determina l'article 2 del Decret 295/1993, de 24 de novembre de 1993.
—2 Les persones físiques o jurídiques, públiques o privades, organitzadores o promotores de les activitats que són objecte d'aquest Decret, disposaran d'un any, a partir de la data de publicació d'aquest Decret, per tal d'adequar les garanties de la seva assegurança de responsabilitat civil a l'import mínim establert a l'article 7.3.
Queda derogat el Decret 295/1993, de 24 de novembre, excepte el seu article 2, el qual ho serà a partir del 31 de desembre d'enguany.
—1 El titular del Departament de la Presidència dictarà les disposicions que consideri oportunes per al desplegament, l'execució i la concreció del contingut d'aquest Decret.
—2 Aquest Decret entrarà en vigor a partir de la data de publicació al DOGC.
Barcelona, 24 d'octubre de 2000